KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-Ewwel Tabella ta' Valutazzjoni tas-Simplifikazzjoni għall-QFP 2014-2020 /* COM/2012/0531 final */





1. SFOND Il-Kummissjoni hija impenjata sabiex tissimplifika u ttejjeb it-twassil tal-politiki tal-UE. Wara t-tħabbir fil-Komunikazzjoni Baġit għall-Ewropa 2020[1], fit-8 ta' Frar 2012 il-Kummissjoni nediet l-Aġenda tas-Simplifikazzjoni għall-QFP 2014-2020[2]. L-għan tal-Aġenda tas-Simplifikazzjoni kien li jingħata rendikont tal-miżuri ewlenin proposti mill-Kummissjoni biex tissimplifika u ttejjeb it-twassil tal-infiq tal-Unjoni Ewropea (UE) għall-Qafas Finanzjarju Pluriennali (QFP) li jmiss u jiġi ttraċċat il-progress li sar sal-adozzjoni finali tal-proposti leġiżlattivi. L-Aġenda identifikat żewġ elementi bażiċi ta' simplifikazzjoni: ir-reviżjoni tar-Regolament Finanzjarju (RF)[3] u 57 proposta leġiżlattiva speċifika għas-setturi li huma l-bażi tal-programmi u l-istrumenti tal-infiq għall-QFP li jmiss. Il-Kummissjoni ħadet impenn li tissorvelja l-progress tal-Aġenda tas-Simplifikazzjoni regolarment matul il-proċess leġiżlattiv permezz ta' Tabella ta' Valutazzjoni iddedikata li tittraċċa l-miżuri ta' simplifikazzjoni proposti mill-Kummissjoni, kif ukoll dawk proposti mil-leġiżlatur. Il-Kummissjoni impenjat ruħha wkoll li tagħmel it-Tabella ta' Valutazzjoni regolarment disponibbli lill-Parlament Ewropew u lill-Kunsill. L-għan ta' din l-ewwel Tabella ta' Valutazzjoni tas-Simplifikazzjoni huwa li tirrapporta fuq il-progress fis-simplifikazzjoni matul il-proċess leġiżlattiv bil-ħsieb li jkun hemm teħid tad-deċiżjonijiet infurmat tajjeb u trasparenti. 2. VALUTAZZJONI ĠENERALI Il-Kummissjoni tilqa’ l-progress sostanzjali li sar b’rabta mal-proposta għal Regolament Finanzjarju ġdid, li tinkludi firxa wiesgħa ta' miżuri ta' simplifikazzjoni. Il-Parlament Ewropew u l-Kunsill laħqu ftehim politiku f’Ġunju 2012 wara proċess estensiv ta’ negozjati. Il-proposta hi mistennija li tiġi adottata formalment fl-ewwel qari fil-ħarifa tal-2012, u dan jiftaħ it-triq biex il-Kummissjoni tadotta r-Regoli tal-Applikazzjoni tar-Regolament Finanzjarju. Ir-Regolament Finanzjarju l-ġdid u r-Regoli ta' Applikazzjoni tiegħu għandhom japplikaw minn Jannar 2013, bl-eċċezzjoni notevoli tad-dispożizzjonijiet il-ġodda li jirrigwardaw il-ġestjoni kondiviża, li jiġu posposti sal-1 ta' Jannar 2014. Il-Kummissjoni tilqa’ wkoll il-progress miksub fir-rigward ta' proposti speċifiċi għas-setturi iżda fl-istess waqt ikollha tesprimi tħassib serju dwar xi żviluppi partikolari deskritti f'din il-Komunikazzjoni. Dwar l-istat tan-negozjati fil-Parlament Ewropew, ir-relaturi u l-kumitati responsabbli ppreżentaw ir-rapporti u l-opinjonijiet tagħhom dwar il-biċċa l-kbira tal-proposti tal-Kummissjoni, u għalhekk ipprovdew bażi għan-negozjati mal-Kunsill. L-ebda deċiżjoni formali dwar l-emendi ma ttieħdet s'issa mill-Parlament Ewropew. Twettqet ħidma sostanzjali fil-Kunsill taħt it-tmexxija tal-Presidenzi Pollakki u Daniżi. Dan wassal għall-approvazzjoni mill-Kunsill ta' orjentazzjoni ġenerali parzjali dwar xi elementi tal-proposti tal-Kummissjoni, li tħalli barra l-aktar il-kwistjonijiet li huma direttament marbuta mal-eżitu tan-negozjati dwar l-QFP u r-reviżjoni tar-RF. F'dan l-istadju tal-proċess leġiżlattiv, għandha ssir valutazzjoni proviżorja. Ix-xogħol imwettaq fil-Parlament Ewropew u fil-Kunsill juri strateġija pożittiva għas-simplifikazzjoni li hi fil-biċċa l-kbira meqjusa bħala kwistjoni orizzontali ewlenija għall-perjodu ta' pprogrammar li jmiss. Bi ftit eċċezzjonijiet notevoli (ara l-każ tal-programm FISCUS hawn taħt), il-proposti leġiżlattivi rċevew appoġġ politiku wiesa’ fir-rigward tal-objettivi tas-simplifikazzjoni tagħhom fiż-żewġ Istituzzjonijiet u ħafna mill-elementi ewlenin tas-simplifikazzjoni ġew rispettati u oħrajn ġodda ġew introdotti. Madankollu, hemm xi kwistjonijiet importanti fejn is-simplifikazzjoni ġiet mhedda fis-sustanza billi ġew proposti soluzzjonijiet orjentati lejn reġjuni ġeografiċi partikolari tal-UE, li huma mmirati lejn azzjonijiet jew atturi speċifiċi, jew permezz ta' kumplikazzjonijiet proċedurali fil-proċess tat-tfassil tad-deċiżjonijiet. Tali devjazzjonijiet mill-proposti inizjali tal-Kummissjoni, jekk isiru liġi, inaqqsu b’mod sinifikanti l-firxa u l-effett tas-simplifikazzjoni (Ara l-punt 3 u l-Anness). Il-Kummissjoni Ewropea għandha tħassib qawwi dwar l-iżviluppi li ġejjin: Proċeduri aktar kumplikati ta' teħid ta' deċiżjonijiet għall-implimentazzjoni tal-programmi li jikkawżaw dewmien sostanzjali fl-implimentazzjoni tal-programmi tal-UE. Speċifikazzjoni żejda tal-modalitajiet għall-implimentazzjoni tal-baġit; (limiti massimi parzjali, ammonti fissi għal azzjonijiet speċifiċi) li jirrestrinġu l-flessibbiltà operazzjonali neċessarja tal-Kummissjoni li hija meħtieġa għall-implimentazzjoni tajba u effettiva tal-programmi. Modalitajiet dettaljati wisq għall-użu tal-istrumenti finanzjarji fil-livell tal-att bażiku jnaqqsu l-flessibbiltà neċessarja għall-implimentazzjoni tagħhom u f'ċerti każi jaffettwaw l-effettività tagħhom prinċipalment billi jillimitaw l-użu mill-ġdid ta' riflussi. Karatteristika komuni ta' dawn l-iżviluppi mhux mixtieqa hija li huma jirrestrinġu l-flessibbiltà operazzjonali tal-azzjoni tal-Kummissjoni bħala amministratur tal-baġit tal-UE. B’kuntrast, aktar simplifikazzjoni ġiet proposta mill-Kunsill fil-qasam tal-ġestjoni kondiviża għall-benefiċċju tal-amministrazzjonijiet tal-Istati Membri. B'mod partikolari, ħafna pożizzjonijiet espressi mill-Kunsill, bħal dawk dwar il-proposta tal-Kummissjoni li tistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd koperti bil-qafas Strateġiku Komuni (minn hawn 'il quddiem imsejħa Fondi ‘QSK’)[4], jipprovdu għal aktar flessibilità fl-azzjoni tal-Istati Membri (bħal proċeduri eħfef għall-ipprogrammar u r-rappurtar, regoli tal-eliġibbiltà aktar flessibbli, u proċeduri eħfef ta’ awditjar u kontroll). Il-Kummissjoni topponi dawk l-elementi introdotti mill-Kunsill li: a) jirriskjaw li jdgħajfu l-ekonomija, l-effiċjenza u l-effettività tal-infiq baġitarju u jistgħu jwasslu għal żieda fir-rati tal-iżbalji u b) jintroduċu bidliet f’arranġamenti ta' rappurtar li ma jiffaċilitawx monitoraġġ kontinwu u deċiżjonijiet maniġerjali f'waqthom u jaffettwaw l-assigurazzjoni tal-Kummissjoni. Dan huwa partikolarment il-każ fejn il-monitoraġġ u r-responsabbiltajiet tal-awditjar tal-Kummissjoni qegħdin jiġu llimitati b'manjiera ad hoc, b’mod li jaffettwa l-kapaċità tagħha biex timmonitorja, tevalwa u tirrapporta b’mod effettiv dwar l-użu tal-flus tal-UE filwaqt li tibqa’ responsabbli għalihom u fejn qed jiġu proposti metodi ta' awditjar li mhux neċessarjament jipprovdu informazzjoni affidabbli u komparabbli madwar l-Istati Membri u b’hekk idgħajfu l-assigurazzjoni fil-livell tal-UE (pereżempju l-introduzzjoni ta' kampjuni mhux statistiċi fil-Politika ta' Koeżjoni). Barra minn hekk, l-istrateġija għas-simplifikazzjoni segwita fil-Kunsill u f’diversi rapporti tal-Kumitat tal-Parlament Ewropew mhux dejjem hija konsistenti, minħabba li f’ċerti każi l-istatus quo huwa preferut minn simplifikazzjoni ċara. Pereżempju, il-proposti tal-Kummissjoni fir-Regolament orizzontali tal-PAK[5] sabiex jiġi llimitat l-għadd ta' aġenziji tal-pagamenti għal waħda għal kull Stat Membru jew waħda għal kull reġjun jew il-kombinazzjoni obbligatorja ta’ funzjonijiet ta' ġestjoni u ta' ċertifikazzjoni għal programmi relattivament żgħar taħt il-Kooperazzjoni Territorjali Ewropea[6] ġew opposti mill-Kunsill. Fil-fehma tal-Kummissjoni dan l-approċċ imur kontra kwalunkwe tentattivi għal simplifikazzjoni reali tal-istrutturi u l-proċeduri amministrattivi, kemm fil-livell Ewropew kif ukoll f’dak nazzjonali. Il-Kummissjoni hija tal-fehma li attenzjoni partikolari tal-Istituzzjonijiet ser tkun meħtieġa biex jiġu evitati inkonsistenzi fl-atti leġiżlattivi finali. B'dan f'moħħha, u sabiex iżżomm l-attenzjoni tal-istituzzjonijiet fuq is-simplifikazzjoni, il-Kummissjoni qed tippreżenta din it-Tabella ta' Valutazzjoni. Tabella qasira kkonsolidata li tagħti ħarsa ġenerali lejn l-elementi ewlenin li jaffettwaw is-simplifikazzjoni hija annessa ma' din il-Komunikazzjoni. Informazzjoni dettaljata dwar il-progress tas-simplifikazzjoni dwar kull qasam ta' politika se tkun disponibbli waqt id-diskussjonijiet mal-Parlament Ewropew u l-Kunsill. 3. RAZJONALIZZAZZJONI TAL-PROGRAMMI 3.1 Tnaqqis tal-għadd ta' programmi It-tnaqqis propost fl-għadd ta' programmi (bi 22 mill-2014) permezz tal-ħolqien ta' programmi integrati kien milqugħ tajjeb mill-koleġiżlaturi. Eċċezzjoni waħda evidenti tikkonċerna l-programm integrat propost mill-Kummissjoni għat-tassazzjoni u d-dwana (il-programm ‘FISCUS’)[7], li ż-żewġ leġiżlaturi talbu sabiex jinqasam u jmur lura għall-istatus quo prinċipalment sabiex jiġu ppreservati l-prerogattivi tal-istrutturi amministrattivi distinti fl-Istati Membri u tal-Kumitati kompetenti fil-Parlament Ewropew li jittrattaw id-dwana u t-tassazzjoni. . Il-Kummissjoni temmen li l-integrazzjoni ta' programmi separati u distinti f'qafas waħdieni hi mezz b’saħħtu ta' simplifikazzjoni, li jiżgura sinerġiji u regoli u proċeduri implimentattivi komuni . B'mod partikolari, il-Kummissjoni tqis li programm wieħed għad-dwana u t-tassazzjoni jtejjeb is-simplifikazzjoni u l-koerenza minħabba x-xebh strutturali taż-żewġ komponenti tiegħu, filwaqt li jippreżerva l-karatteristiċi distintivi tal-elementi tad-dwana u tat-tassazzjoni. Dawn il-benefiċċji jmorru mhux biss għand il-benefiċjarji tal-finanzjament tal-UE iżda jgħinu wkoll biex jiġu ssimplifikati l-proċeduri amministrattivi għall-implimentazzjoni tal-programmi tal-UE. Madankollu, minħabba l-pożizzjonijiet tal-Parlament Ewropew u tal-Kunsill, fid-29 ta' Awwissu[8] il-Kummissjoni adottat żewġ proposti leġiżlattivi separati. 3.2 Tisħiħ tal-koerenza u ċ-ċarezza tar-regoli - Regolament Finanzjarju Ir-reviżjoni tar-RF tinkludi miżuri importanti ta' simplifikazzjoni li ser iġibu benefiċċji diretti għall-partijiet interessati, għaliex se japplikaw għall-implimentazzjoni tal-programmi kollha bl-eċċezzjoni ta' programmi f’ġestjoni kondiviża. Il-benefiċċji ewlenin jikkonċernaw l-iskadenzi iqsar ta' ħlas, it-tisħiħ tal-prevedibbiltà tal-infiq tal-UE permezz ta' programmi ta' ħidma pluriennali, it-tneħħija tal-obbligu fuq il-benefiċjarji ta' għotjiet li jroddu lura l-imgħax gwadanjat fuq il-prefinanzjament, forom simplifikati ta' spiża għall-għotjiet, it-tnaqqis tal-piż amministrattiv għal kuntratti u għotjiet ta' valur baxx, komunikazzjoni elettronika mal-benefiċjarji u l-awtoritajiet. - Regoli speċifiċi għas-setturi Il-Kummissjoni tilqa' bi pjaċir l-isforzi li saru mill-Parlament Ewropew u mill-Kunsill biex jiżguraw il-konsistenza bejn proposti speċifiċi għas-setturi u r-reviżjoni tar-Regolament Finanzjarju. Ir-regoli finanzjarji mdaħħla fl-atti speċifiċi għas-setturi ġew ġeneralment rispettati, waqt li kien mistenni l-eżitu ta' dik ir-reviżjoni. Dan huwa ta' importanza kruċjali, billi r-RF il-ġdid isaħħaħ il-ħtieġa ta' koerenza tar-regoli speċifiċi għas-setturi mar-RF (l-Artikolu 2 tar-RF), billi ma jippermetti l-ebda eċċezzjonijiet għall-prinċipji komuni u jistipula li kwalunkwe proposta għal deroga mir-RF (inklużi r-Regoli ta' Applikazzjoni tiegħu) għandha tiġi speċifikament ġustifikata u indikata. Madankollu, il-Kummissjoni tinnota li f'xi oqsma ta' politika, qed isiru tentattivi biex jiġu introdotti fl-atti bażiċi regoli dettaljati wisq li, jekk jiġu adottati, ser jostakolaw l-implimentazzjoni mingħajr intoppi u jimminaw il-koerenza tal-qafas globali leġiżlattiv. B’mod partikolari, il-Kummissjoni hija mħassba dwar indikazzjonijiet biex jiġu introdotti dispożizzjonijiet speċjali jew dettaljati wisq fir-Regoli tal-Parteċipazzjoni u d-Disseminazzjoni applikabbli għall-programm ‘Orizzont 2020'[9] (minn hawn 'il quddiem imsejħa r-Regoli għall-Parteċipazzjoni f'‘Orizzont 2020’) u fil-Programm ‘LIFE’[10] propost, meta f'dawn l-oqsma ta' politika, hija meħtieġa simplifikazzjoni serja u din ġiet proposta mill-Kummissjoni. - Strumenti differenti jinġiebu taħt qafas wieħed L-introduzzjoni ta' oqfsa tas-setturi waħdiena kienet ġeneralment milqugħa tajjeb, kemm mill-Parlament Ewropew kif ukoll mill-Kunsill (b’mod partikolari fir-rigward tal-Fondi tal-‘QSK’, ir-Regolament orizzontali tal-PAK dwar il-finanzjament u l-monitoraġġ tal-PAK, ‘Orizzont 2020’[11], ‘Erasmus għal kulħadd’[12], ‘Ewropa Kreattiva’[13], u r-regoli implimentattivi komuni fl-‘Istrumenti tar-Relazzjonijiet Esterni’[14]). Din l-orjentazzjoni għandha tkun preservata matul il-proċess leġiżlattiv. Il-Parlament u l-Kunsill laqgħu wkoll l-isfruttament ta' approċċi transsettorjali li jwasslu għal simplifikazzjoni tal-qafas legali tal-UE (b’mod partikulari rigward il-Faċilità Nikkollegaw l-Ewropa[15], li tiżgura approċċ koerenti u trasparenti lejn il-finanzjament tal-proġetti tal-UE fl-enerġija, it-trasport u l-infrastruttura tat-telekomunikazzjoni). Dan joffri ċ-ċertezza u b’hekk ikollu potenzjal enormi biex jattira aktar finanzjament tas-settur privat, filwaqqt li jutilizza t-tagħlimiet meħuda u l-qsim tal-aħjar prassi madwar is-setturi, u b’hekk jippermetti effettività u effiċjenza akbar tal-finanzjament tal-UE fis-setturi kollha. - L-integrazzjoni Il-Kummissjoni tilqa’ l-impenn mill-Istati Membri u l-Istituzzjonijiet Ewropej biex jiffaċilitaw il-ksib tal-objettivi tal-Istrateġija Ewropa 2020, li għandhom importanza kbira fil-kuntest ekonomiku attwali. L-integrazzjoni proposta tal-prijoritajiet, bħall-effiċjenza tar-riżorsi, it-tibdil fil-klima, l-ambjent u l-forniment tas-sigurtà u l-effiċjenza fl-enerġija fi programmi differenti għandha l-għan li tippromwovi s-sinerġiji fl-użu tal-fondi tal-UE. Dan l-approċċ għandu jiżgura konsistenza aħjar, simplifikazzjoni u kosteffiċjenza fl-infiq, li minnhom se jibbenefikaw il-benefiċjarji finali (bħall-SMEs). Fir-rigward tal-politika ta' Koeżjoni, il-Kummissjoni nnutat rieda politika mifruxa li tingħata aktar flessibbiltà fil-qafas ta’ konċentrazzjoni tematika propost (Fondi ‘QSK’). Taħt il-PAK, l-Istati Membri qed jissieltu għal applikazzjoni inqas stretta tal-prijoritajiet u l-għanijiet tal-Unjoni għall-ipproggrammar tal-iżvilupp rurali. Filwaqt li tifhem ir-raġunijiet għal dawn is-sejħiet biex jitqiesu aħjar sitwazzjonijiet u ħtiġijiet speċifiċi għandu jiġi mfakkar li approċċ ta’ ‘menu à la carte’, minflok approċċ uniformi u regoli sempliċi għall-Istati Membri kollha, jista' jirriżulta fit-tnaqqis tal-infiq tal-UE u jista’ saħansitra jipperikola l-enfasi fuq l-għanijiet tal-Istrateġija tal-Ewropa 2020. Fir-rigward tal-PAK u r-Regolament dwar il-Pagamenti Diretti[16] l-għanijiet tal-‘ekoloġizzazzjoni’ tar-riforma tal-PAK, li jikkostitwixxu waħda mill-prijoritajiet ewlenin tal-Politika Agrikola Komuni wara l-2013, huma appoġġjati b’mod wiesa’ mill-istituzzjonijiet Ewropej, l-Istati Membri u sħab oħra. Madankollu, il-proposti tal-Kummissjoni dwar miżuri konkreti biex jinkisbu l-għanijiet tal-ekoloġizzazzjoni rċevew appoġġ imħallat fil-Kunsill, billi l-Istati Membri jqisu li l-modalitajiet tekniċi tal-ekoloġizzazzjoni huma kumplessi wisq. Kien mitlub minn xi Stati Membri li jiġu ridefiniti l-miżuri tal-ekoloġizzazzjoni u li jiġu estiżi d-derogi għat-tliet rekwiżiti proposti tal-ekoloġizzazzjoni (id-diversifikazzjoni tal-uċuħ tar-raba’, mergħat permanenti u żoni ta' fokus ekoloġiku) sabiex jitqiesu aħjar is-sitwazzjonijiet u l-bżonnijiet speċifiċi tal-Istati Membri. Kemm il-Presidenza Daniża tal-Kunsill kif ukoll ir-relatur tal-Parlament Ewropew issuġġerew emendi maħsuba biex jillimitaw l-ambitu tar-rekwiżiti tal-ekoloġizzazzjoni, billi pereżempju jkunu mgħollija l-limiti massimi u jitwessgħu d-definizzjonijiet. Huma ssuġġerew ukoll possibiltajiet addizzjonali biex l-azjendi agrikoli jiġu kkunsidrati bħala 'ekoloġiċi' mid-definizzjoni stess tagħhom. Barra minn hekk, diversi Stati Membri qajmu tħassib dwar iż-żieda proposta tal-linja ta’ bażi għall-kalkolu tal-appoġġ taħt il-pilastru II (Żvilupp Rurali), kif ukoll il-possibilità li jiġu applikati penali amministrattivi għan-nuqqas ta' konformità mar-rekwiżiti tal-ekoloġizzazzjoni li jmorru lil hinn mill-ħlas ‘ekoloġiku’. Skont l-emendi ssuġġeriti mir-relatur tal-Parlament Ewropew għall-proposta għal Regolament orizzontali tal-PAK, in-nuqqas ta' rispett għar-rekwiżiti tal-ekoloġizzazzjoni ma għandux jaffettwa l-ħlas dirett. Dan effettivament irendi l-ekoloġizzazzjoni volontarja għall-bdiewa. Il-Kummissjoni tibqa’ lesta li tiddiskuti riaġġustamenti possibbli għall-proposti tekniċi tagħha, iżda tenfasizza l-ħtieġa li jitfassal mekkaniżmu effiċjenti, omoġenju u kredibbli għall-ekoloġizzazzjoni li jissalvagwardja l-għan li 30 % tal-ħlasijiet diretti jintrabtu ma’ prattiki li jħarsu l-ambjent u l-klima. 3.3 Enfasi fuq għanijiet u indikaturi ċari ta’ prijorità Il-Kummissjoni għandha l-għan li tiffaċilita l-evalwazzjoni tal-impatt tal-interventi tal-UE, wara s-sejħiet repetuti tal-Istati Membri u l-Istituzzjonijiet Ewropej. F'kuntest ta' riżorsi pubbliċi skarsi, l-approċċ responsabbli lejn il-prijoritajiet tal-politika, fejn il-valur miżjud tal-UE jista’ jiġi ottimizzat, huwa neċessarju. Għalhekk il-Kummissjoni pproponiet numru limitat ta' objettivi prijoritarji ċari, assoċjati ma' listi relevanti tal-indikaturi u l-miri, u qafas ta' prestazzjoni speċifiku f'diversi oqsma ta’ politika, akkumpanjati minn inċentivi pożittivi u mezzi preventivi li jiżguraw li jinkisbu r-riżultati (Fondi ‘QSK’, strumenti tal-azzjoni esterna). Dan l-approċċ irċieva appoġġ wiesa' fil-Parlament Ewropew u fil-Kunsill. Il-Kummissjoni tindika li f'diversi każi, il-prijoritizzazzjoni tal-għanijiet qed tiddgħajjef billi jiġu miżjuda aktar għanijiet (pereżempju l-programm ‘Saħħa u Tkabbir’) u l-indikaturi qed jiddgħajfu billi qed isiru inqas direttament relatati mal-output tal-programm, u b’hekk qed jitnaqqas l-enfasi fuq ir-riżultati u l-valur miżjud viżibbli tal-baġit tal-UE (pereżempju, fil-programmi ‘Konsumatur’[17], u 'COSME'[18] jew fl-istrumenti tal-azzjoni esterna). Barra minn hekk, ġew miżjuda xi indikaturi li l-ġbir tagħhom ikun jiswa ħafna flus, u xi miri tgħollew għal livelli mhux realistiċi. Il-Kummissjoni nnutat ukoll xi elementi pożittivi fil-mekkaniżmu ta' konċentrazzjoni tematika fil-Fondi tal-QSK, iżda ma taqbilx mat-tnawwir ta' xi elementi importanti taħt il-Politika ta' Koeżjoni, bħall-proposta tal-Kunsill li titħassar l-allokazzjoni minima għall-Fond Soċjali Ewropew (FSE) (speċjalment fid-dawl tal-ħtieġa li jiġu trattati l-livelli tal-qgħad u li jiġu appoġġjati l-persuni), sabiex tiġi żvujtata mis-sustanza tagħha l-enfasi fuq it-tnaqqis tal-faqar u fuq li tiġi stimulata l-inklużjoni soċjali, u l-ftuħ għall-finanzjament tal-infrastruttura bażika f'reġjuni aktar żviluppati. Il-Kummissjoni nnutat nuqqas imxerred ta' rieda politika biex tingħata aktar flessibbiltà fil-qafas propost tal-konċentrazzjoni tematika (il-Fondi tal-‘QSK’). Il-Kummissjoni hija kuntrarja għal dilwizzjoni sinifikanti tar-rekwiżiti ta' konċentrazzjoni tematika fil-Politika ta' Koeżjoni billi din tista' timmina serjament it-twettiq tal-politika. Il-Kummissjoni nnutat ukoll rieda ġenerali min-naħa tal-koleġiżlaturi sabiex jirrazzjonalizzaw u jissimplifikaw ir-rekwiżiti tar-rappurtar imposti fuq l-awtoritajiet nazzjonali (r-rapporti annwali ta’ implimentazzjoni, ir-rapporti tal-progress, il-ġbir u t-trażmissjoni ta' dejta finanzjarja, id-data għat-trażmissjoni ta' dikjarazzjonijiet annwali tal-ġestjoni) li huma użati fil-valutazzjoni tal-prestazzjoni. Il-Kummissjoni b'mod ġenerali kienet favur dawn l-isforzi sabiex jiġi żgurat li dejta essenzjali dwar il-progess u l-prestazzjoni tista’ tkun disponibbli mingħajr dewmien żejjed biex ikun possibbli l-monitoraġġ tal-progress u biex tingħata bażi għad-deċiżjonijiet ta' ġestjoni. Madankollu, il-Kummissjoni osservat tendenza fil-Kunsill, biex jestendi l-iskadenzi għall-preżentazzjoni tar-rapporti, minkejja s-simplifikazzjoni miksuba. Dan inaqqas l-utilità tar-rappurtar għall-iskopijiet tal-monitoraġġ u l-ġestjoni billi sakemm ir-rapporti jaslu għand il-Kummissjoni, l-informazzjoni inkluża tkun saret skaduta. Minħabba l-importanza li l-istituzzjonijiet kollha jagħtu għat-titjib tal-kejl tal-prestazzjoni u r-rappurtar skont l-Artikolu 318 tat-TFUE dwar l-evalwazzjoni tal-finanzi tal-Unjoni, huwa essenzjali li l-programmi finanzjarji l-ġodda jkollhom mekkaniżmi sodi, koerenti u komparabbli ta’ monitoraġġ, evalwazzjoni u rappurtar. It-tnawwir tal-għanijiet, l-indikaturi jew ir-rekwiżiti tar-rappurtar fil-proposti leġiżlattivi speċifiċi jirriskja li jdgħajjef il-kwalità tar-rappurtar skont l-Artikolu 318. Il-Kummissjoni tittama li dawn il-kwistjonijiet se jiġu rikunsidrati fin-negozjati maż-żewġ fergħat tal-awtorità leġiżlattiva u li jista’ jintlaħaq approċċ effiċjenti u aktar bilanċjat permezz ta' djalogu kostruttiv bejn l-istituzzjonijiet tal-UE. L-introduzzjoni proposta ta' riżerva ta' prestazzjoni għall-fondi tal-‘QSK’ (5 % tar-riżorsi allokati għal kull Fond tal-QSK u Stat Membru) ġiet diskussa b'mod estensiv fil-Kunsill billi ħafna Stati Membri qed ikomplu jesprimu xettiċiżmu lejn l-arranġamenti proposti. Ir-riżerva għall-prestazzjoni ġiet irrifjutata mill-Kumitat ewlieni tal-Parlament Ewropew (REGI), fuq il-bażi li r-riżerva tal-prestazzjoni tista’ twassal lil dawk li jfasslu l-politika sabiex jistabbilixxu għanijiet li jistgħu jinkisbu aktar faċilment sabiex jissalvagwardjaw ir-riżorsi. Il-Kummissjoni mhijiex tal-istess fehma. Barra minn hekk, dan l-approċċ huwa konsistenti mal-pożizzjoni meħuda mill-Parlament u l-Kunsill fir-rigward tal-IPA II, fejn it-tnejn jappoġġjaw l-introduzzjoni ta' riżerva tal-prestazzjoni ta’ 5 % (jew ogħla) sabiex jiġu ppremjati l-pajjiżi bl-aħjar prestazzjoni. Il-Kummissjoni tilqa' b' sodisfazzjon il-fatt li l-Kunsill irrikonoxxa l-ħtieġa għal orjentazzjoni msaħħa fuq ir-riżultati u qablet, meta jiġu introdotti ċerti salvagwardji fir-rigward tas-sospensjoni tal-ħlasijiet u l-korrezzjonijiet finanzjarji, mat-twaqqif ta' qafas ta' prestazzjoni ċar għall-Fondi ‘QSK’. Il-Kummissjoni tenfasizza li l-qafas ta’ prestazzjoni għandu jiġi stabbilit fi djalogu bejn l-Istat Membru u l-Kummissjoni filwaqt li titqies l-esperjenza tal-imgħoddi sabiex jiġi żgurat li l-istadji intermedji u l-miri huma realistiċi. Il-Kummissjoni ssostni li kemm inċentivi pożittivi kif ukoll miżuri preventivi (possibbiltà li jiġu sospiżi l-ħlasijiet u li jiġu applikati korrezzjonijiet finanzjarji) huma meħtieġa biex jiġi sostnut approċċ orjentat lejn il-prestazzjoni għall-implimentazzjoni tal-Fondi tal-QSK. L-introduzzjoni proposta tal-kundizzjonalità makroekonomika għall-fondi ‘QSK’ ġiet iddubitata kemm minn xi Stati Membri fil-Kunsill kif ukoll fil-Parlament Ewropew. Il-Kummissjoni tikkunsidra li l-kundizzjonalità makroekonomika hija tabilħaqq strument qawwi biex il-politika ta' koeżjoni tinżamm iffokata fuq it-tkabbir u l-iżvilupp ekonomiku, f'konformità mal-għanijiet tal-istrateġija Ewropa 2020, u li se ssaħħaħ l-impatt tal-infiq meta dan ikun marbut aktar mill-qrib ma’ kundizzjonijiet makroekonomiċi tajbin fl-Istati Membri li jirċievu. Tfakkar ukoll li l-Kummissjoni se tqis b'mod sħiħ il-ħtieġa li jiġi rrispettat il-prinċipju tal-proporzjonalità f'kull pass tal-proċess, u li l-mekkaniżmu propost huwa mibni fuq l-inċentivi aktar milli fuq is-sanzjonijiet. Madankollu, id-deċiżjonijiet ta' prinċipju dwar dawn iż-żewġ kwistjonijiet (ir-riżerva tal-prestazzjoni u l-kundizzjonalità makroekonomika) huma mistennija li jittieħdu fil-kuntest tan-negozjati tal-QFP u sussegwentement se jkollhom jiġu riflessi fir-Regolament tal-Fondi tal-QSK. 3.4 Użu ta' strumenti simplifikati għat-teħid tad-deċiżjonijiet Fit-tfassil tar-regoli speċifiċi għas-setturi, il-Kummissjoni pproponiet li tistabbilixxi dispożizzjonijiet leġiżlattivi ġodda permezz ta’ Regolament iktar milli permezz ta’ Deċiżjoni. Regolament jipprovdi livell ogħla ta' ċertezza legali billi jiddefinixxi settijiet uniformi ta' drittijiet u obbligi għaċ-ċittadini Ewropej. Dan huwa ta' interess komuni, kemm fil-Parlament Ewropew kif ukoll fil-Kunsill. Bil-ħsieb tal-ġerarkija tar-regoli u tas-simplifikazzjoni tal-leġiżlazzjoni tal-UE, l-Artikolu 290 tat-TFUE jipprevedi l-possibbiltà ta' delegazzjoni tas-setgħat mill-awtorità leġiżlattiva lill-Kummissjoni biex tadotta atti delegati biex jissupplimentaw jew jemendaw elementi mhux essenzjali ta' atti leġiżlattivi. L-Artikolu 291 tat-TFUE jeħtieġ li atti ta' implimentazzjoni għandhom jiġu adottati fejn huma meħtieġa kundizzjonijiet uniformi ta' implimentazzjoni. Fuq din il-bażi, il-Kummissjoni pproponiet l-użu tal-atti delegati bħala l-aktar mod effiċjenti biex jiġu kkumplimentati jew immodifikati elementi mhux essenzjali ta' atti bażiċi, billi dawn jipprovdu l-flessibbiltà meħtieġa sabiex jitqiesu l-ħtiġijiet operazzjonali, filwaqt li fl-istess ħin jiżguraw kontroll xieraq miż-żewġ fergħat tal-awtorità leġiżlattiva. Il-Kummissjoni tappella għal approċċ komuni bbażat fuq it-Trattat u n-natura oġġettiva tal-leġiżlazzjoni kkonċernata li għandhom jiddeterminaw l-iktar forma legali xierqa għad-dispożizzjonijiet ikkonċernati. Il-Kummissjoni tinsab imħassba dwar l-opinjonijiet diverġenti li ġew espressi mill-Kunsill u l-Parlament Ewropew dwar l-użu ta' atti delegati u ta’ implimentazzjoni u tħeġġeġ lill-Parlament Ewropew u lill-Kunsill biex jadottaw approċċ aktar bilanċjat dwar il-kwistjonijiet orizzontali ta’ hawn fuq, fir-rispett sħiħ tat-Trattat u tal-prerogattivi ta' kull istituzzjoni. Il-Kummissjoni tenfasizza l-ħtieġa li: i) jiġu llimitati d-dispożizzjonijiet legali tal-atti bażiċi għall-elementi essenzjali tal-leġiżlazzjoni, ii) jiġi żgurat il-livell minimu ta' flessibbiltà meħtieġa biex għall-adattament għal avvenimenti u żviluppi mhux previsti fid-dawl tal-esperjenza prattika, iii) jiġu evitati kumplikazzjonijiet bla bżonn u l-mikroġestjoni tal-proċess tat-teħid tad-deċiżjonijiet. Il-Kummissjoni se tibqa’ partikolarment viġilanti u tinsisti fuq il-ħtieġa li: Jintużaw l-atti ta’ implimentazzjoni għall-adozzjoni tal-programmi ta' ħidma annwali u fid-dokumenti tal-ipprogrammar indikattiv taħt l-istrumenti ta' għajnuna esterna Tiġi evitata l-inserzjoni fl-att leġiżlattiv tal-baġit ta’ elementi ta’ mikroġestjoni, bħal ammonti massimi parzjali dettaljati jew ammonti fissi għal azzjonijiet speċifiċi Tiġi evitata l-applikazzjoni ta' proċeduri ta' Kumitat (‘Komitoloġija’)[19] għad-deċiżjonijiet individwali tal-għażla u l-għoti. L-atti ddelegati, li ġeneralment ġew proposti mill-Parlament Ewropew, huma ferm inadatti għall-adozzjoni tal-programmi ta' ħidma annwali. Il-programmi ta' ħidma annwali huma rregolati fir-RF u jeħtieġ li jiġu adottati malajr biex jippermettu li jibda l-istadju tal-implimentazzjoni tal-baġit u li jiġu ppubblikati s-sejħiet għall-proposti. Bħalissa dawn huma adottati mill-Kummissjoni, normalment wara ‘Komitoloġija’. Li tiġi imposta l-applikazzjoni tal-proċedura itqal tal-atti delegati jikkawża dewmien mhux ġustifikat fl-implimentazzjoni tal-programmi, li huwa lment frekwenti tal-benefiċjarji. Barra minn hekk, li tiġi imposta konsultazzjoni ex ante mal-partijiet interessati għall-programmi ta' ħidma annwali, kif previst f’xi każijiet mir-relaturi fil-Parlament Ewropew (Programm 'Cosme', il-programm ‘Is-Saħħa għat-tkabbir’), joħloq aktar dewmien fl-implimentazzjoni. Differenza fl-approċċ bejn il-koleġiżlaturi dwar l-użu ta' atti ta’ implimentazzjoni ma għandhiex tiġi solvuta billi jiġu inklużi d-dispożizzjonijiet rilevanti fl-att leġiżlattiv bażiku, billi dan jista' jikkomplika l-proċedura leġiżlattiva. Dan iċaħħad lill-Kummissjoni mill-flessibbiltà meħtieġa fil-ġestjoni ta' kuljum, joħloq dewmien sproporzjonat fl-implimentazzjoni tal-programmi u b’mod ċar jidħol fuq ir-responsabbiltà istituzzjonali tal-Kummissjoni għall-implimentazzjoni tal-baġit Il-ħtieġa li jintużaw atti ta’ implimentazzjoni għall-adozzjoni ta' dokumenti ta' programmar indikattiv huwa element ewlieni taħt l-istrumenti tal-azzjoni esterna. Id-dokumenti ta' programmazzjoni li jistipulaw oqsma jew setturi ta' intervent ta' prijorità għal kull pajjiż, ir-riżultati mistennija u l-allokazzjonijiet finanzjarji indikattivi huma deċiżjonijiet implimentattivi. Huwa importanti li wieħed jippermetti teħid tad-deċiżjonijiet effiċjenti u mingħajr dewmien meta jadotta u jirrevedi dawn id-dokumenti. L-adozzjoni u l-emendar tagħhom bħala atti delegati, kif propost mill-Parlament Ewropew, jegħleb l-objettivi importanti tal-effiċjenza, il-flessibbiltà u s-simplifikazzjoni. Aġġustar f’waqtu tal-assistenza finanzjarja għall-ħtiġijiet u l-kapaċitajiet (li jinbidlu) f’kull pajjiż benefiċjarju jsir impossibbli. L-introduzzjoni proposta fl-att bażiku nnifsu ta' limiti massimi parzjali aktar dettaljati jew l-ammonti tal-pakketti finanzjarji jikkomplika u jdewwem il-ġestjoni finanzjarja. Li jiġu definiti dawn l-ammonti għal għanijiet jew azzjonijiet speċifiċi, speċjalment fi programmi mmexxija mill-Kummissjoni, jikkostitwixxi forma ta' ‘mikroġestjoni’ mhux adattata għall-ħtiġijiet tal-ġestjoni ta' kuljum tal-baġit (pereżempju, pożizzjonijiet tal-Kunsill dwar il-programm tal-'Faċilità Nikkollegaw l-Ewropa', il-programm ‘Ewropa għaċ-Ċittadini’[20], u l-programm 'Erasmus għal kulħadd' u f'xi rapporti tal-Kumitati fil-Parlament Ewropew, pereżempju, fil-programm Konsumaturi). Huwa saħansitra aktar ingombranti meta tali analiżi dettaljata tal-allokazzjonijiet baġitarji hija prevista fuq bażi annwali (pereżempju, ir-relatur fil-programm ‘FISCUS’). Din l-analiżi dettaljata għandha titħalla fid-dikjarazzjoni finanzjarja tal-Kummissjoni li takkumpanja l-proposta leġiżlattiva, kif ipproponiet il-Kummissjoni. L-użu ta' linji tal-baġit separati għal kull għan speċifiku, speċjalment għall-programmi żgħar bl-istess mod ikollu effett negattiv ħafna fuq l-implimentazzjoni prattika ta' dawk il-programmi. L-applikazzjoni tal-‘Komitoloġija’ għal deċiżjonijiet individwali ta' għażla u ta' għoti ta' sussidji mhix adattata. Dawn id-deċiżjonijiet huma biss deċiżjonijiet amministrattivi attwalment adottati mill-uffiċjali awtorizzanti b'delega tal-Kummissjoni li jirriżultaw direttament mill-applikazzjoni tal-programmi ta' ħidma annwali; dawn tal-aħħar huma adottati mill-Kulleġġ tal-Kummissarji wara l-‘Komitoloġija’. Barra minn hekk, il-prattika turi li dawn id-deċiżjonijiet mhumiex kontroversjali. Li wieħed jissottomettihom għall-‘komitoloġija’ jkun imprattikabbli, eċċessivament sproporzjonat u burokratiku (speċjalment għal għotjiet ta' valur żgħir), mingħajr valur miżjud filwaqt li jiġġenera spiża amministrattiva addizzjonali. Bl-istess mod, il-Kummissjoni topponi l-applikazzjoni tal-‘Komitoloġija’ għal-linji gwida tal-Kummissjoni (pereżempju: ‘L-Ewropa Kreattiva’). Dan ma jkunx f'konformità mat-Trattat, billi l-Artikolu 291 jitlob, għall-użu ta' atti ta’ implimentazzjoni, l-użu ta' kundizzjonijiet uniformi għall-implimentazzjoni tal-atti legalment vinkolanti. Il-linji gwida ma jistgħux jiżguraw kundizzjonijiet uniformi billi mhumiex legalment vinkolanti. 4. Mekkaniżmi u proċeduri implimentattivi ssimplifikati 4.1 Regoli tal-eliġibbiltà tal-ispejjeż li huma ċari u koerenti Il-Kummissjoni nnutat talbiet ripetuti mingħand l-Istati Membri għal livell ogħla ta' flessibiltà fl-aċċess, l-użu jew l-implimentazzjoni tal-programmi tal-UE. Fi kliem ieħor, approċċ ‘imfassal apposta’ jew ‘menu à la carte’ huwa ġeneralment preferut fil-ġestjoni maqsuma għal-approċċ ‘soluzzjoni waħda għal kulħadd’. Din id-domanda kienet ukoll riflessa fil-Parlament Ewropew bħala mod biex jitqiesu ħtiġijiet nazzjonali, reġjonali, lokali jew speċifiċi għas-settur. Dan huwa wkoll il-każ għall-ġestjoni ċentralizzata diretta fil-programm ‘Orizzont 2020’ (eżempju: abbozz ta’ emenda wieħed jintroduċi rati differenti ta' finanzjament, skont it-tip ta’ benefiċjarju u t-tip ta' attività fir-Regoli għall-Parteċipazzjoni f'‘Orizzont 2020’). Il-Kummissjoni tenfasizza li l-ġeneralizzazzjoni ta' approċċ bħal dan iddgħajjef il-kisbiet tas-simplifikazzjoni għall-imsieħba involuti, fil-livell nazzjonali, lokali u wkoll f'dak tal-utenti finali. F'dan il-kuntest, ir-regola tal-eliġibbiltà tal-VAT miftiehma fir-reviżjoni tar-RF tipprevediha bħala spiża eliġibbli, jekk mhix rekuperabbli skont il-liġi nazzjonali u tkun tħallset minn benefiċarju li mhux persuna mhux taxxabbli kif definita fl-Artikolu 13(1) tad-Direttiva 2006/112/KE. Il-Kummissjoni hi mħassba dwar talbiet sabiex din ir-regola tiġi applikata għall-benefiċjarji kollha u fil-programmi kollha u b'mod partikolari għal korpi pubbliċi li huma benefiċjarji ta' proġetti ewlenin ta' infrastruttura (il-programm tal-Faċilità Nikkollegaw l-Ewropa, il-Fondi tal-QSK). Dan inaqqas l-effettività tal-baġit tal-UE billi juża ammonti sostanzjali tal-baġit tal-UE biex jikkumpensa xi għażliet fiskali tal-Istati Membri b'riskju għal finanzjament eċċessiv tal-operazzjonijiet. Din hija r-raġuni għaliex il-Kummissjoni pproponiet restrizzjonijiet fl-eliġibilità tal-VAT fil-proposti tagħha dwar il-Faċilità Nikkollegaw l-Ewropa u s-CPR, li madankollu qed jiġu ddubitati. 4.2 Forom ta’ għotjiet simplifikati Il-Kunsill u l-Parlament Ewropew dejjem appoġġjaw il-proposti tal-Kummissjoni dwar forom simplifikati ta' finanzjament kif ukoll l-introduzzjoni ta' reġim eħfef għal għotjiet ta' valur baxx fir-Regolament Finanzjarju, li ġew definiti bħala dawk taħt is-EUR 60 000. Is-sistema l-ġdida għal premijiet, inklużi premjijiet ta' inkoraġġiment, potenzjalment b’effett ta' lieva, ġiet ukoll finalment aċċettata fir-RF, sakemm l-awtorità baġitarja tiġi debitament infurmata dwar premjijiet li l-valur tagħhom ikun ta’ iktar minn EUR 1 miljun. Il-proposti tal-Kummissjoni biex jiġi ffaċilitat l-użu ta' forom simplifikati ta' spejjeż ta’ għotjiet f'ġestjoni kondiviża rċevew appoġġ ġenerali fil-Kunsill u l-Parlament Ewropew. Madankollu, f’xi każijiet, il-limiti minimi u massimi tal-eliġibbiltà ġew miżjuda, kemm fil-Kunsill kif ukoll fil-Parlament Ewropew (eżempji: rata fissa għal spejjeż indiretti tal-fondi ‘QSK’) u għażliet ġodda għall-kalkolu ssimplifikat tal-ispejjeż ġew introdotti (eżempji: kalkolu standard tal-ispejjeż tal-persunal fil-fondi ‘QSK’), mingħajr analiżi debita tad-dejta kollha ta’ bażi jew il-konsegwenzi prattiċi kollha. Il-Kummissjoni ma taqbilx mal-għażla tal-ispiża reali li ġiet prevista bħala alternattiva għall-kalkolu simplifikat tal-ispiża, bir-riżultat li jidgħajjef l-effett ta' simplifikazzjoni, u tinsisti dwar l-użu obbligatorju ta' forom simplifikati ta' għotjiet biss, (eżempji: Regoli għall-Parteċipazzjoni f'‘Orizzont 2020’, għotjiet żgħar taħt il-FSE). Fir-rigward tal-PAK, l-iskema ta' pagament bażiku proposta ġiet milqugħa fil-Kunsill bħala simplifikazzjoni maġġuri, iżda tqajjem xi tħassib dwar il-ħtieġa għal tranżizzjoni bla xkiel bejn is-sistema attwali u dik futura. Għalhekk kienu ssuġġeriti diversi derogi mill-proposti tal-Kummissjoni (il-possibbiltà li jinżammu l-intitolamenti tal-ħlas attwali, bil-possibbiltà ta’ ċaqliq notevolment minn mudell reġjonali għal wieħed nazzjonali). Dawn il-kwistjonijiet huma taħt skrutinju mill-Kummissjoni. 4.3 Ir-razzjonalizzazzjoni tal-proċeduri ta' akkwist Ir-regoli tal-akkwist applikabbli għall-programmi tal-UE huma allinjati mad-Direttivi tal-UE dwar l-akkwisti li huma applikabbli fl-Istati Membri. Madankollu, xi titjib sar possibbli. Pereżempju, il-garanziji jkunu meħtieġa biss wara evalwazzjoni ta' riskju u l-proċeduri għal offerti taħt il-limiti stabbiliti mid-Direttivi ġew issimplifikati. 4.4 Moviment lejn il-governanza elettronika Ir-RF il-ġdid jippermetti lill-Istati Membri, l-istituzzjonijiet tal-UE u lis-sħab sabiex jieħdu passi konkreti lejn il-governanza elettronika, permezz ta' possibilitajiet estiżi (sottomissjoni ta' u ġestjoni tal-għotjiet, inkluża l-firma elettronika ta' ftehimiet ta' għotja, l-e-tendering) u l-għanijiet imsaħħa. Il-Kummissjoni ma tappoġġjax il-proposta tal-Kunsill li tiġi posposta l-iskadenza għall-implimentazzjoni tal-e-cohesion mill-Istati Membri mill-31 ta' Diċembru 2014 sal-31 ta' Diċembru 2016 (Fondi 'QSK'). E-cohesion huwa element ewlieni tal-Aġenda tas-Simplifikazzjoni u dan id-dewmien inaqqas il-benefiċċji tal-e-cohesion f’termini ta' tnaqqis fil-piż amministrattiv tal-benefiċjarji. Barra minn hekk, l-iskadenza tal-2014 hija konsistenti mal-Aġenda Diġitali. L-istess japplika għall-pjanijiet tal-Kunsill biex iħassar ir-rekwiżit sabiex tiġi stabbilita sistema elettronika tal-informazzjoni għall-monitoraġġ u l-evalwazzjoni tal-programmi tal-iżvilupp rurali. 4.5 Kontroll aktar proporzjonat u kosteffettiv Approċċ ibbażat fuq ir-riskju ġie ppreżentat ukoll fil-proposti tal-Kummissjoni rigward il-proċeduri ta' awditjar u kontroll. Il-Kummissjoni nnutat talba ġenerali għal aktar proporzjonalità fil-livelli kollha u tendenza sabiex jiġi limitat l-ambitu tal-kompetenzi tal-Kummissjoni dwar il-monitoraġġ u l-awditjar fil-ġestjoni kondiviża (partikolarment fil-politika agrikola u dik tal-koeżjoni). Il-Kummissjoni hija kontra r-restrizzjonijiet introdotti mill-Kunsill dwar l-awditjar u l-kontroll li jpoġġu l-assigurazzjoni tal-Kummissjoni f’riskju (eżempji: il-Fondi 'QSK' u l-PAK). Il-Kummissjoni dejjem opponiet dawn il-bidliet għall-proposti tagħha, billi dawn jistgħu jwasslu biex idgħajfu l-livell ta' assigurazzjoni li jista' jkun ipprovdut mill-awtoritajiet nazzjonali u jipperikolaw il-progress li ntlaħaq taħt oqfsa finanzjarji pluriennali preċedenti. Il-Kummissjoni tfakkar li hemm riskju konsiderevoli għar-reputazzjoni għall-Unjoni Ewropea kollha kemm hi jekk il-Kummissjoni flimkien mal-Istati Membri u l-Parlament Ewropew ma jkunux f'pożizzjoni li jieħdu l-miżuri meħtieġa biex inaqqsu r-rati ta' żball u jtejbu l-mekkaniżmi ta' awditjar u kontroll. 5. IL-KONKLUŻJONIJIET U L-PASSI LI JMISS Il-Kummissjoni: - Tesprimi sodisfazzjoni għall-fatt li, bħala parti mill-qbil politiku dwar ir-regoli riveduti tar-RF, il-Parlament Ewropew u l-Kunsill adottaw ammont konsiderevoli mill-proposti tagħha mmirati lejn is-simplifikazzjoni tar-regoli finanzjarji għall-benefiċċju tal-partijiet interessati. - Tinnota li, f'dan l-istadju tal-proċess leġiżlattiv dwar il-proposti għall-Qafas Finanzjarju Pluriennali li jmiss, ix-xogħol imwettaq fil-Kunsill u l-Parlament Ewropew jindika appoġġ wiesa' għall-biċċa l-kbira tal-proposti għas-simplifikazzjoni. Madankollu, jrid jiġi indirizzat tħassib serju billi xi elementi importanti ta' kwistjonijiet ewlenin ġew imdgħajfa waqt id-diskussjonijiet, b'impatt potenzjalment negattiv fuq il-flessibbiltà operazzjonali meħtieġa fil-baġit u l-ġestjoni finanzjarja inkluż l-evalwazzjoni tal-prestazzjoni u r-rappurtar dwarha . - Tenfasizza l-ħtieġa li tiġi żgurata l-koerenza bejn ir-regoli speċifiċi għas-setturi u l-qafas ġenerali tar-RF u sabiex jinħoloq bilanċ bejn is-simplifikazzjoni u l-ġestjoni finanzjarja soda. - Tfakkar li s-simplifikazzjoni hija sfida komuni u responsabbiltà maqsuma bejn l-istituzzjonijiet kollha tal-UE u l-Istati Membri. - Tikkonferma d-determinazzjoni tagħha li tkompli tiddefendi l-proposti ta' simplifikazzjoni tagħha u timmonitorja l-progress tal-aġenda tas-simplifikazzjoni billi tidentifika u tenfasizza kwalunkwe miżuri introdotti matul il-proċess leġiżlattiv li jżidu l-piż amministrattiv għall-benefiċjarji. Il-Kummissjoni tittama li dan ir-rapport ta' Progress ser jikkontribwixxi biex jiġu rikunsidrati ċerti bidliet għal elementi ta' simplifikazzjoni li kienu ċentrali fil-proposti tagħha, u li jirnexxilha żżomm il-pass lejn is-simplifikazzjoni u l-effiċjenza tar-regoli u l-proċeduri għall-programmi ta' nfiq. B’dan il-mod, l-Unjoni se tiġġustifika l-aspettattivi għoljin tal-benefiċjarji u tal-amministrazzjonijiet nazzjonali għal simplifikazzjoni robusta, mingħajr ma tnaqqas il-kwalità tan-nefqa tal-UE. Il-Kummissjoni se tagħmel disponibbli Tabella ta' Valutazzjoni aġġornata wara l-progress tan-negozjati, f'ħin propizju meta wieħed iżomm f'moħħu l-objettiv tal-Kunsill li jintlaħaq ftehim dwar l-QFP sa tmiem l-2012. Anness Punti ewlenin tat-tabella ta' valutazzjoni fl-oqsma kollha ta' politika Kummenti ġenerali || Sar xogħol sinifikanti fil-Kunsill u l-Parlament Ewropew fuq il-biċċa l-kbira tal-proposti tal-Kummissjoni għall-programmi ta' nfiq ġodda mfassla għall-qafas Finanzjarju Pluriennali Ġdid (MFF 2014-2020). L-importanza tas-semplifikazzjoni bħala għan orizzontali hija kondiviża bejn il-koleġiżlaturi. Madankollu, l-ambizzjonijiet f'termini konkreti jvarjaw. Il-Kunsill jipproponi aktar simplifikazzjoni b’mod partikolari fl-oqsma fejn il-baġit tal-UE huwa ġestit mill-Istati Membri f'kooperazzjoni mal-Kummissjoni (ġestjoni kondiviża), bħall-agrikoltura u l-politika ta’ koeżjoni, bil-ħsieb li jipprovdi aktar flessibilità lill-amministrazzjonijiet nazzjonali. Il-Kummissjoni tappoġġja elementi ta' simplifikazzjoni addizzjonali sakemm dawn ma jkunux qed idgħajfu ġestjoni finanzjarja soda u l-kapaċità li l-Kummissjoni taqdi r-responsabbiltà tagħha biex tiżgura konformità mal-qafas legali applikabbli. Il-Parlament Ewropew huwa miftuħ għal aktar simplifikazzjoni, jikkondividi l-għan tal-Istati Membri li tingħata aktar flessibbiltà lill-amministrazzjonijiet nazzjonali f'ġestjoni kondiviża iżda jeħtieġ li jiddefinixxi l-parametri konkreti. Il-pożizzjonijiet tal-Kunsill u tal-PE rigward l-istrumenti tat-teħid tad-deċiżjoni dwar kwistjonijiet ta' ġestjoni baġitarja u finanzjarja jikkomplikaw it-testi leġiżlattivi bl-inserzjoni ta' wisq dettalji tekniċi, li tagħmel l-adozzjoni ta' deċiżjonijiet purament tekniċi aktar diffiċli u jixhdu l-approċċi differenti tal-koleġiżlaturi fid-delegazzjoni tas-setgħat lill-Kummissjoni (atti ddelegati u ta' implimentazzjoni). Il-Kummissjoni tinsisti li żżomm id-diskrezzjoni operazzjonali meħtieġa għal ġestjoni finanzjarja effettiva sabiex ikun hemm reazzjoni għall-aspettattivi tal-benefiċjarji biex titħaffef l-implimentazzjoni tal-programmi u tittejjeb l-effettività tagħhom billi tinqata' l-burokrazija. Punti oħra fejn wieħed għandu jfittex approċċ aktar ibbilanċjat jikkonċernaw (a) l-effettività tal-impatt tal-fondi permezz ta’ approċċ aktar immirat u ffokat biex jitwettqu l-objettivi strateġiċi tal-2020, u (b) tkun żgurata ġestjoni finanzjarja soda permezz ta' metodoloġiji ta' kontroll u awditjar proporzjonati u sodi. Il-Kummissjoni se taħdem mill-qrib mal-koleġiżlaturi sabiex jiġi żgurat li jintlaħaq eżitu aċċettabbli f’dawn il-prioritajiet. Tnaqqis fl-għadd ta' programmi || Koerenza bejn ir-regoli komuni u r-regoli speċifiċi għas-settur (Artikolu 1 tal-Fondi “QSK”Funds – Ir-Regolament CPR) (COM 2011/615 final) (COM 2011/615 finali) || Il-pożizzjoni tal-Kunsill rigward ir-Regolament tal-Fondi tas-CSF (CPR) tista’ toħloq diversi derogi fir-regoli speċifiċi għas-settur. Il-Kummissjoni tqis li d-derogi fir-regoli speċifiċi għas-settur għandhom jiġu awtorizzati fir-regoli komuni; inkella, hemm riskju li tiddgħajjef l-armonizzazzjoni ppjanata billi jiddaħħlu diversi derogi fir-regoli speċifiċi għas-settur. F'dan ir-rigward, il-Kummissjoni tappoġġa d-Dikjarazzjoni tar-Renju Unit għat-tisħiħ tal-armonizzazzjoni tar-regoli dwar il-Fondi koperti mill-Qafas Strateġiku Komuni. Il-programm "FISCUS" (COM (2011) 706 finali) || Il-Kunsill u l-Parlament Ewropew pproponew li l-programm integrat propost mill-Kummissjoni għad-dwana u t-tassazzjoni jinqasam. Il-Kummissjoni ssostni li programm integrat "FISCUS" jiżgura simplifikazzjoni robusta, jagħti spinta lis-sinerġiji u jissalvagwardja l-koerenza fl-implimentazzjoni tal-modalitajiet, mingħajr ma jaffettwa l-karatteristiċi distintivi taż-żewġ setturi. Madankollu minħabba l-pożizzjonijiet tal-koleġiżlaturi, il-Kummissjoni ressqet proposti għal żewġ programmi separati. Qafas ta’ settur wieħed || Qafas Strateġiku Komuni (Artikolu 12 tas-CPR) || L-użu ta' att iddelegat għad-definizzjoni tal-elementi mhux essenzjali tal-qafas strateġiku komuni ġie rrifjutat mill-Kunsill u l-Parlament; huma jipproponu li dawn l-elementi jiġu inklużi fl-Anness mal-att leġiżlattiv. Il-Kummissjoni aċċettat li ssegwi dan l-approċċ, iżda tinsisti li tingħata s-setgħa sabiex tadotta att iddelegat biex tikkompleta l-Anness bl-elementi mhux essenzjali l-iktar tekniċi tal-qafas strateġiku komuni u biex temenda l-Anness. Dan huwa meħtieġ sabiex ikun hemm ftit flessibiltà fl-aġġustament tal-elementi rilevanti biex jittieħed kont tal-esperjenza prattika Regoli komuni għal strumenti finanzjarji esterni (COM (2011) 842 finali) || Ir-relaturi tal-Kunsill u tal-Parlament Ewropew iridu jinkludu fl-istrumenti finanzjarji esterni speċifiċi għas-settur partijiet mir-Regolament dwar Regoli ta' Implimentazzjoni Komuni applikabbli għall-istrumenti finanzjarji esterni kollha. Il-Kummissjoni se taħdem biex tinżamm l-integrità ta’ sett uniku ta’ regoli ta' implimentazzjoni ssimplifikati taħt ir-Regolament ta' Implimentazzjoni, li jiżgura ġestjoni finanzjarja soda u approċċ legali. Aġenzija unika tal-pagamenti fil-PAK (Artikolu 7 fir-Regolament orizzontali tal-PAK) (COM 2011/625 finali 2) || Il-Presidenza tal-Kunsill tipproponi li tillimita l-għadd ta' aġenziji tal-pagament għal kull Stat Membru għall-"minimu meħtieġ". It-tnaqqis għal aġenzija tal-pagament waħda għal kull Stat Membru jew kull reġjun ġiet proposta mill-Kummissjoni sabiex tiġi żgurata aktar armonizzazzjoni u simplifikazzjoni tal-ġestjoni tal-PAK l-aktar billi jitnaqqas il-piż amministrattiv u titjieb l-effiċjenza tal-awditjar. Aġenzija nazzjonali unika għall-koordinazzjoni tal- "Erasmus għal kulħadd" (Artikolu 21) (COM (2011) 788 finali) || Il-proposta tal-Kummissjoni għal aġenzija nazzjonali unika ta' koordinazzjoni għal kull Stat Membru twarrbet mill-Kunsill fl-approċċ ġenerali parzjali tiegħu u hija ddubitata mill-Kumitat kompetenti tal-Parlament Ewropew. Il-Kummissjoni ma taqbilx mal-approċċ, tal-Kumitat tal-PE, li jrid iżomm il-qagħda attwali, billi dan inaqqas l-użu flessibbli tal-fondi tal-UE fi ħdan l-Istati Membri u jirrikjedi aktar xogħol amministrattiv u spejjeż. Tliet setturi taħt strument uniku fil-Faċilità Nikkollegaw l-Ewropa (COM(2011) 665 finali 2) || L-approċċ integrat tal-Faċilità Nikkollegaw l-Ewropa kellu appoġġ mill-Kunsill fl-Approċċ Ġenerali Parzjali tas-7 ta' Ġunju 2012. Il-Parlament, li qed jaħdem taħt Kumitat tran-itre konġunt rigward dan il-fajl, juri sinjali ta' appoġġ wiesa' għal dan l-istrument. Sinerġiji / Mainstreaming || L-ekoloġizzazzjoni tal-pagamenti diretti tal-PAK (Artikoli 29-33 tair-Regolament dwar il-Pagamenti Diretti) (COM (2011) 625 finali) || Fil-Kunsill qegħdin jitfaċċaw tendenzi li jipperikolaw li jdgħajfu l-proposti tal-Kummissjoni. Kemm il-Kunsill kif ukoll ir-relatur fil-Parlament Ewropew issuġġerew emendi bil-għan li jillimitaw l-ambitu tar-rekwiżiti ekoloġiċi billi pereżempju jogħlew il-limiti u jitwessgħu id-definizzjonijiet. Skont l-emendi ssuġġeriti mir-relatur tal-Parlament Ewropew għall-proposta tar-Regolament orizzontali tal-PAK, nuqqas ta' konformità mar-rekwiżiti ekoloġiċi ma għandhiex taffettwa pagament bażiku dirett. Dan fil-fatt irendi l-ekoloġizzazzjoni volontarja għall-bdiewa. Filwaqt li ċerti adattamenti tal-proposti tekniċi tal-Kummissjoni jistgħu jiġu nnegozjati, il-mekkaniżmi għall-ekoloġizzazzjoni għandhom jibqgħu kredibbli sabiex jissalvagwardjaw l-għan li 30% tal-pagamenti diretti jintrabtu ma' prattiki li jħarsu l-ambjent u l-klima. Mainstreaming tal-prinċipji orizzontali (Artikoli 7, 8, 48, 87 tal-Fondi “QSK”) || Il-Kunsill u l-Parlament jappoġġaw mainstreaming imsaħħaħ tal-prinċipji orizzontali ta' trattament indaqs, in-nondiskriminazzjoni, l-iżvilupp sostenibbli u t-tibdil fil-klima. Madankollu, l-pożizzjoni tal-Kunsill li l-Istati Membri jingħataw is-setgħa li jevalwaw ir-rilevanza tagħhom fi programmi operattivi tista’ ddgħajjef il-mainstreaming ta' dawn il-prinċipji. Għanijiet prijoritarji ċari u indikaturi (orjentati lejn il-kisba ta' riżultati) || Allokazzjoni minima għall-FSE Artikolu 4 tal-FEŻR (COM (2011) 611 finali 2) || Il-pożizzjoni tal-Kunsill fis-CPR li jikkanċella l-allokazzjoni minima lill-Fond Soċjali Ewropew (FSE) idgħajjef l-enfasi fuq il-prijoritajiet tal-Ewropa 2020 għat-tkabbir u l-impjiegi. Il-Kummissjoni tinsisti fuq il-ħtieġa li l-FSE ikollu baġit prevedibbli permezz ta' sehem minimu mill-politika ta’ koeżjoni. Dan huwa essenzjali biex ikun garantit il-livell neċessarju ta' investimenti fin-nies sabiex jinkisbu l-għanijiet ambizzjużi tax-xogħol, speċjalment fid-dawl tal-ħtieġa li jiġu indirizzati l-livelli tal-qgħad u jiġu miġġielda l-faqar u l-esklużjoni soċjali. Il-Kumitat tal-Impjiegi fil-Parlament Ewropew jappoġġja bil-qawwa l-proposti kollha tal-Kummissjoni msemmija hawn fuq. (Artikolu 5 tal-FEŻR) || Il-Kunsill jipproponi li jinfetaħ il-finanzjament tal-infrastruttura bażika għal reġjuni aktar żviluppati fl-oqsma tal-ambjent, it-trasport u l-ICT. Il-Kummissjoni tqis li l-użu tal-ammonti żgħar disponibbli taħt il-Fond Ewropew għall-Iżvilupp Reġjonali (FEŻR) f'reġjuni aktar żviluppati li huma diġà ddotati tajjeb se jipprovdi ftit benefiċċju ekonomiku. Ikun ħafna aktar effettiv li dawn il-flus jintużaw biex direttament jistimulaw it-tkabbir u l-impjiegi fir-reġjuni anqas żviluppati fil-bżonn. Konċentrazzjoni tematika fl-FSE (Artikolu 4 tal-FSE) (COM(2011) 607 finali 2) || Il-Kunsill jipproponi li jinbidel il-mekkaniżmu ta’ konċentrazzjoni tal-Fond Soċjali Ewropew (FSE) “għall-promozzjoni tal-inklużjoni soċjali u l-ġlieda kontra l-faqar ". Deroga proposta mill-Kunsill li tippermetti li jingħaddu l-ammonti tal-FEŻR lejn l-objettiv ta’ 20% tal-FSE allokati għal dan l-objettiv tematiku, jagħmlu l-mekkaniżmu ta’ konċentrazzjoni rrelevanti. L-ammonti ta-FEŻR waħedhom, speċjalment fir-reġjuni anqas żviluppati jistgħu jirrappreżentaw 20% tar-riżorsi tal-FSE. Il-Kumitat tal-Impjiegi fil-Parlament Ewropew jappoġġja bil-qawwa l-proposti kollha tal-Kummissjoni msemmija hawn fuq. Il-qafas ta’prestazzjoni fil-fondi “QSK” (Artikolu 20 u Anness I f'Fondi tal- “QSK”) || Il-Kunsill introduċa bidliet biex jipprovdi aktar flessibilità lill-Istati Membri u salvagwardji biżżejjed sabiex jittaffa t-tħassib rigward inċentivi negattivi (s-sospensjoni tal-pagamenti u korrezzjonijiet finanzjarji). Il-Kummissjoni tista’ taċċetta dawn il-bidliet, iżda mhux se taċċetta li tħassar jew iddgħajjef l-inċentivi negattivi sabiex tiskoraġġixxi l-prestazzjoni fqira u l-iffissar ta’ miri mhux realistiku. Objettivi u indikaturi ġodda || Din hija kwistjoni orizzontali. F'ħafna proposti tal-Kummissjoni r-relaturi tal-Parlament Ewropew u f'ċerti każi l-Kunsill jissuġġerixxu li jiżdiedu diversi objettivi dettaljati u indikaturi ġodda, li huma inqas speċifiċi jew inqas relevanti u b'hekk tonqos l-attenzjoni minn fuq ir-riżultati. Erasmus għal Kulħadd (Artikoli 4,5 u 11 COM (2011) 788 finali) || Fl-approċċ ġenerali parzjali tal-Kunsill l-indikaturi kollha tneħħew. Il-Kunsill jipproponi li jiġu definiti l-indikaturi f'att ta' implimentazzjoni. Dan mhuwiex konsistenti ma' programmi oħra. L-indikaturi huma normalment komponent tal-att leġiżlattiv, jew għandhom jiġu definiti permezz ta' atti ddelegati. Il-Programm "Ewropa Kreattiva" (Artikolu 14, COM(2011) 785 finali.) || Il-Kunsill jipproponi li l-indikaturi jiġu definiti f'att ta' implimentazzjoni. Dan mhuwiex konsistenti mal-programmi l-oħra. Indikaturi ġenerali tal-programm kollu kemm hu huma komponent tal-att leġiżlattiv. Din hija r-raġuni għaliex l-indikaturi bażiċi huma definiti fit-test leġiżlattiv innifsu u dawn jistgħu jiġu dettaljati f'atti ddelegati. Il-Programm dwar is-Saħħa (Artikoli 2 u 7 COM (2011) 709 finali) || L-għan tal-programm u l-indikaturi huma magħmula ħafna usa’ u inqas orjentati lejn ir-riżultati, u bħala tali ma għandhomx konnessjoni diretta mal-kapaċitajiet finanzjarji u operattivi tal-programm. Id-deċiżjoni fl-approċċ ġenerali tal- Kunsill tiġġeneralizza r-rata ta' kofinanzjament sa 80% għal dawk li jissejħu "azzjonijiet konġunti" bejn l-Istati Membri (ara hawn taħt) u l-estensjoni kontradittorja tal-objettivi koperti jikkontribwixxu għal dilwizzjoni probabbli tal-impatt tal-Programm minħabba li inqas azzjonijiet se jkunu jistgħu jiġu ffinanzjati. Il-Fond Marittimu u tas-Sajd (FEMS) (Artikolu 6, COM(2011) 804 finali). || Il-Kunsill żied prijoritajiet ġodda; B'mod partikolari l-inklużjoni tar-referenza għall-ipproċessar tnaqqas l-effettività, minħabba d-daqs żgħir tal-programm meta mqabbel ma’ strumenti strutturali oħra, il-proposta tal-FEMS għandha tiffoka fuq oqsma ewlenin fis-setturi tas-sajd u l-akwakultura. Proċeduri flessibbli għat-teħid tad-deċiżjonijiet || Il-delegazzjoni tal-poteri lill-Kummissjoni hija mħassra jew ristretta || Dawn huma kwistjonijiet orizzontali li jikkorru f’ħafna mit-tibdiliet suġġeriti mill-Kunsill u mill-Parlament Ewropew għall-proposti tal-Kummissjoni. Il-Kunsill u f'xi każijiet il-Parlament Ewropew ipproponew li jneħħu jew jirrestrinġu l-kamp ta’ applikazzjoni tad-delega ta’ setgħat lill-Kummissjoni biex tadotta atti ddelegati għal elementi mhux essenzjali tal-att leġiżlattiv; huma ssuġġerew li dawn l-elementi jiġu inklużi fl-att leġiżlattiv. Dan l-approċċ itaqqal it-testi leġiżlattivi b’wisq dettalji tekniċi li jikkumplikaw l-leġibbiltà tat-testi u jaffettwaw l-aċċessibbiltà ta' partijiet interessati u jillimita d-diskrezzjoni ta’ ġestjoni operattiva meħtieġa għal ġestjoni finanzjarja sod u effettiva tal-fondi tal-UE jew jimponi proċess twil ta’ teħid ta' deċiżjonijiet. Atti ddelegati kontra l-atti ta’ implimentazzjoni || F'ħafna każijiet il-Kunsill ippropona, speċjalment fl-oqsma ta’ ġestjoni maqsuma, (il-PAK, il-Politika ta’ Koeżjoni, il-Fond Marittimu u tas-Sajd), il-konverżjoni ta’ atti ddelegati f’atti ta’ implimentazzjoni sabiex jirrinforza d-dritt ta' kontroll mill-Istati Membri (permezz ta' proċeduri ta' komitoloġija) u sabiex inaqqas il-monitoraġġ mill-PE. Dan iqajjem kwistjonijiet dwar l-ambitu u n-natura ta' atti koperti bl-Artikoli 290 u 291 tat-Trattat (TFUE) u għandu konsegwenzi istituzzjonali importanti. Għall-kuntrarju, il-Parlament Ewropew sistematikament jipproponi l-konverżjoni ta’ atti ta’ implimentazzjoni f'atti ddelegati li jqiegħduh fuq l-istess livell tal-Kunsill. Tali pożizzjonijiet ikunu totalment mhux xierqa fir-rigward tad-dokumenti ta’ programmazzjoni indikattivi u programmi ta' ħidma annwali li jeħtieġ li jiġu adottati u sussegwentement jiġu adattati malajr biex jippermettu reazzjoni f’waqtha għal ċirkustanzi li qed jinbidlu u l-implimentazzjoni effettiva tal-programmi. Tali atti ddelegati ma jkunux f’konformità mat-Trattat u jfixklu konsiderevolment l-implimentazzjoni operattiva u jtawwlu "ż-żmien għall-għoti u ż-żmien għall-ħlas". Dawn se jkunu wkoll totalment mhux xierqa għal dokumenti ta’ programmazzjoni taħt l-istrumenti Relex, li jeħtieġu fil-maġġoranza tal-każijiet li jiġu diskussi u maqbula mal-pajjiżi terzi benefiċjarji. Wieħed għandu jiftakar li d-dokumenti tal-ipprogrammar huma magħmula għall-imlimentazzjoni u mhux għar-regolamentazzjoni, tal-istrumenti legali relevanti u għalhekk huma nieqsa mill-karatteristiċi legali kollha (jiġifieri l-istabbiliment ta' regoli ġenerali u obbligatorji fi ħdan l-ordni legali tal-UE) li huma meħtieġa għad-definizzjoni ta' 'att delegat'. Restrizzjonijiet tal-poteri baġitarji tal-Kummissjoni || Il-Kunsill u f'ħafna każijiet il-Parlament Ewropew jissuġġerixxu iktar tqassim tal-baġit f'sottolimiti għall-attivitajiet differenti u/jew azzjonijiet u għal assistenza teknika tal-programmi u li jiffissawh fuq il-livell tal-att leġislattiv. Tali pożizzjonijiet jirrestrinġu d-diskrezzjoni tal-ġestjoni finanzjarja operazzjonali meħtieġa tal-Kummissjoni peress li jċaħħduha mill-flessibbiltà operattiva li hija neċessarja għall-ġestjoni xierqa minn jum għal jum tal-baġit. Dawn huma totalment mhux xierqa għal programmi b’pakkett finanzjarju żgħir u sproporzjonatament riġidi għall-programmi ta’ ħidma annwali. KTE (Artikolu 20, COM(2011) 611 finali.) || Fil-każ tal-Kooperazzjoni Territorjali Ewropea (KTE), il-Kunsill ippropona li l-kombinazzjoni tal-funzjonijiet tal-awtorità ta’ ġestjoni u ċċertifikar tkun volontarja. Il-Kummissjoni ma qablitx ma’ dan u insistiet li dan għandu jkun obbligatorju, biex ikunu żgurati strutturi ta’ ġestjoni proporzjonati għal programmi relattivament żgħar taħt il-Kooperazzjoni Territorjali Ewropea, u tiġi evitata l-ħela ta' riżorsi umani skarsi fis-settur pubbliku. Ir-regoli ta’ eliġibbiltà || Il-VAT fi proġetti infrastrutturali: (Artikolu 8 fis- "CEF" COM (2011) 665 finali), (Artikolu 59 tal- Fondi “QSK”) (Artikolu 20 fil-programm LIFE) (COM (2011) 874 finali) || Wara ftehim dwar ir-Regolament Finanzjarju (RF), li jipprevedi l-eliġibbiltà tal-kosti tal-VAT, bil-kundizzjoni li din ma tistax tiġi rkuprata u tkun tħallset minn benefiċarju apparti minn persuna mhux taxxabbli fi ħdan it-tifsira tal-Artikolu 13(1) tad-Direttiva 2006/112/KE, il-proposti speċifiċi għas-settur li jinsabu fil-Faċilità Nikkollegaw l-Ewropa (CEF), is-CPR għall-Fondi CSF, u l-programmi LIFE, li jeskludu l-eliġibbiltà tal-VAT jkunu qed jiġu kkontestati fil-Kunsill u fil-Parlament Ewropew. Il-Kummissjoni temmen li n-noneliġibbiltà tal-VAT partikolarment fi proġetti ta’ infrastruttura huwa xieraq u għalhekk għandha tinżamm fl-atti leġiżlattivi relevanti li huma speċifiċi għas-settur. Inkella, il-baġit tal-Unjoni Ewropea se jintuża biex jiffinanzja l-baġits nazzjonali, minflok ma jiffinanzja aktar proġetti, li jista’ jitqies bħala f’kontradizzjoni mal-objettivi u l-iskop tal-istrumenti finanzjarji kkonċernati. Il-miżuri tal-kummerċjalizzazzjoni fil-(FEMS) (Artikolu 71 fil- "FEMS") (COM (2011) 804 finali) Rata unika ta’ rimborż f' "Orizzont 2020" (Artikoli 22 u 24 tar-Regoli ta' Parteċipazzjoni) (COM (2011) 810 finali) || Il-Kunsill jissuġġerixxi li titħassar ir-referenza rigward sostenn għall-"kummerċjalizzazzjoni diretta ta' prodotti tas-sajd għal sajjieda kostali fuq skala żgħira" fil-proposta tal-Kummissjoni dwar il-Fond Ewropew Marittimu u tas-Sajd (FEMS). Il-Parlament Ewropew wera l-appoġġ tiegħu għall-proposta tal-Kummissjoni. Il-Kummissjoni ma taqbilx mal-pożizzjoni tal-Kunsill minħabba li s-sostenn għall-bastimenti tas-sajd fuq skala żgħira huwa importanti peress li dawn ta' spiss ma jkollhomx esperjenza, għarfien jew mezzi finanzjarji biex jinvolvu ruħhom f’kummerċjalizzazzjoni diretta. Rata unika ta’ rimborż għall-attivitajiet kollha fil-proġett hija kkontestata mir-relatur tal-Parlament Ewropew u rata unika fissa għal kosti indiretti qed tiġi kkontestata kemm mill-Kunsill kif ukoll mir-relatur tal-Parlament Ewropew. Il-Kummissjoni tinsisti fuq il-proposti tagħha li jinsabu fir-Regoli għall-parteċipazzjoni f’Orizzont 2020, billi dawn il-kwistjonijiet huma żewġ sisien tar-regoli ta’ finanzjament simplifikati f'Orizzont 2020; dawn jirrappreżentaw l-isforzi tal-Kummissjoni biex tnaqqas il-piż amministrattiv fuq il-benefiċjarji u “r-rati ta' żball, u jippermettu" strateġija ta’ inqas kontroll u tħaffef iż-żmien sal-għotja fl-interess tal-benefiċjarji. Il-metodi tal-kosti ssimplifikati || Fondi “QSK” (Artikolu 58) || Ġiet proposta alternattiva ġdida mill-Kunsill għall-kalkolu ssimplifikat tal-kosti tal-persunal billi wieħed jiddividi l-kosti gross annwali tal-impjiegi b’1650 siegħa. Il-Kummissjoni baqgħet riżervata rigward din il-pożizzjoni fin-nuqqas ta' metodu li jappoġġaha. FSE (Artikolu 14 tar-Regolamnet tal-FSE COM(2011)607) || Fil-każ tal-FSE l-Kunsill ippropona li f’operazzjonijiet inqas minn EUR 50 000 jistgħu wkoll jintużaw rati fissi flimkien ma’ somom f’daqqa u kosti ta’ unità. Il-Kummissjoni tippreferi l-użu obbligatorju ta' rati fissi minflok fuq bażi volontarja minħabba l-potenzjal akbar għal simplifikazzjoni. Kontroll proporzjonat || Fondi “QSK” (Artikolu 140) || Il-Kunsill ippropona emendi li jillimitaw ix-xogħol ta' awditjar tal-Kummissjoni sa punt li ma jistgħux jiġu aċċettati peress li hemm ir-riskju li dawn idgħajfu l-kapaċità tal-Kummissjoni li tissorvelja l-użu tal-baġit tal-UE u l-kapaċità tagħha li tagħti kont tal-baġit. Il-metodi tal-awditjar fil-Fondi “QSK ” (Artikolu 116) || Il-Kunsill ippropona li entitajiet nazzjonali tal-awditjar fil-politika ta’ Koeżjoni jistgħu jużaw metodi ta' teħid ta' kampjuni mhux statistiku. Il-Kummissjoni ma aċċettatx din il-pożizzjoni peress li din mhux neċessarjament tipprovdi informazzjoni affidabbli u komparabbli madwar l-Istati Membri u b’hekk iddgħajjef l-assigurazzjoni fil-livell tal-UE. Governanza elettronika || Fondi “QSK” (Artikolu 112) || Il-Kunsill jipproponi li l-iskadenza għall-implimentazzjoni tal-politika ta’ E-cohesion tiġi posposta mill-2014 sal-2016 b’dewmien ta’ sentejn għal dak li jikkostitwixxi semplifikazzjoni maġġuri għall-benefiċjarji. Il-Kummissjoni ma tistax taċċetta dan id-dewmien. [1] COM(2011) 500 tad-29.06.2011. [2] COM (2012) 42 final) [3] COM (2010) 815 final) [4] Proposta għal Regolament tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew koperti mill-Qafas Strateġiku Komuni u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1083/2006, (COM (2011) 615 final [5] Proposta għal Regolament tal-Parlament Ewropew u tal-Kunsill dwar il-finanzjament, l-immaniġġjar u l-monitoraġġ tal-politika agrikola komuni (COM (2011) 628 final) [6] Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 1082/2006 tal-Parlament Ewropew u tal-Kunsill tal-5 ta’ Lulju 2006 dwar raggruppament Ewropew ta' kooperazzjoni territorjali (REKT) fir-rigward taċ-ċarezza, is-simplifikazzjoni u t-titjib għat-twaqqif u l-implimentazzjoni ta' tali gruppi. (COM(2011) 610 final) [7] Proposta għal Regolament tal-Parlament Ewropew u tal-Kunsill li jistabbilixxi programm ta’ azzjoni għad-dwana u s-sistemi tat-tassazzjoni fl-Unjoni Ewropea għall-perjodu 2014-2020 (FISCUS 2020) u t-tħassir tad-Deċiżjonijiet Nru 1482/2007/KE u Nru 624/2007/KE (COM(2011) 706 finali) [8] Proposta emendata għal Regolament tal-Parlament Ewropew u tal-Kunsill li jistabbilixxi programm ta’ azzjoni għad-dwana fl-Unjoni Ewropea għall-perjodu 2014-2020 (Dwana 2020) u jirrevoka d-Deċiżjoni Nru 624/2007/KE, COM (2012) 464 finali u Proposta emendata għal Regolament tal-Parlament Ewropew u tal-Kunsill li jistabbilixxi programm ta’ azzjoni għat-taxxa fl-Unjoni Ewropea għall-perjodu 2014-2020 (Fiscalis 2020) u jirrevoka d-Deċiżjoni Nru 482/2007/KE, COM (2012) 465 finali [9] Proposta għal Regolament tal-Parlament Ewropew u tal-Kunsill li jistabbilixxi r-regoli għall-parteċipazzjoni u d-disseminazzjoni fil-Programm Qafas għar-Riċerka u l-Innovazzjoni - Orizzont 2020 (2014-2020) (COM (2011) 810 final) [10] Proposta għal Regolament tal-Parlament Ewropew u tal-Kunsill dwar l-istabiliment ta' Programm għall-Ambjent u l-Azzjoni Klimatika (LIFE), (COM (2011) 874 final) [11] Proposta għal Regolament tal-Parlament Ewropew u tal-Kunsill li tistabbilixxi l-Programm Speċifiku li Jimplimenta Orizzont 2020 - il-Programm Qafas għar-Riċerka u l-Innovazzjoni (2014-2020) COM (2011) 809 final) [12] Proposta għal Regolament tal-Parlament Ewropew u tal-Kunsill li jistabbilixxi "Erasmus għal Kulħadd"; Il-Programm tal-Unjoni għall-Edukazzjoni, it-Taħriġ, iż-Żgħażagħ u l-Isport COM (2011) 788 final) [13] Proposta għal Regolament tal-Parlament Ewropew u tal-Kunsill li tistabbilixxi l-Faċilità Nikkollegaw l-Ewropa (COM (2011) 785 final). [14] Proposta għal Regolament tal-Parlament Ewropew u tal-Kunsill li jistabbilixxi regoli u proċeduri komuni għall-implimentazzjoni tal-istrumenti tal-Unjoni għal azzjoni esterna (COM (2011) 842 final) [15] Proposta għal Regolament tal-Parlament Ewropew u tal-Kunsill li tistabbilixxi l-Faċilità Nikkollegaw l-Ewropa (COM (2011) 665 final2). [16] Proposta għal Regolament tal-Parlament Ewropew u tal-Kunsill li jistabbilixxi regoli għall-pagamenti diretti lill-bdiewa skont skemi ta’ appoġġ fil-qafas tal-politika agrikola komuni, (COM(2011) 625 final) [17] Proposta għal Regolament tal-Parlament Ewropew u tal-Kunsill dwar programm tal-konsumaturi 2014-2020 (COM (2011) 707 final) [18] Proposta għal Regolament tal-Parlament Ewropew u tal-Kunsill li jistabbilixxi Programm għall-Kompetittività tal-Intrapriżi u l-intrapriżi ż-żgħar u ta’ daqs medju (2014-2020), (COM(2011)834 final) [19] Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni [20] Proposta għal Regolament tal-Kunsill li jistabbilixxi l-programm "L-Ewropa għaċ-Ċittadini" għall-perjodu bejn l-2014 u l-2020 (COM(2011) 884 final).